Alexender Episcopus, seruus seruorum Dei, dilectis filiis Abbati et fratribus Sancti Stephani Diuionensis, salutem et apostolicam benedictionem. In admittendis iustis petitionibus religiosorum uirorum, non debemus duri et dificiles inueniri, sed potius eorum piis desideriis conuenit benignius condescendere, ut magis ac magis in nostra et Ecclesie deuotione feruescant, cum in iis que a nobis rationabiliter postulauerint, fuerint efficaciter exauditi: ea propter, dilecti in Domino filii, uestris iustis postulationibus grato concurrentes assensu, Ecclesiam beati Michaelis, Ecclesiam beati Medardi et Ecclesiam sanctae Mariae, sicut eas canonice possidetis, uobis et Ecclesie uestre, auctoritate apostolica confirmamus et presentis scripti patrocinio communimus: adhuc auctoritate apostolica prohibemus ne in aliqua Ecclesiarum illarum, in quibus parochialia iura percipitis, sine assensu et uoluntate uestra presbiter debeat ordinari: nulli ergo omnino hominum liceat hanc paginam nostrae confirmationis et constitutionis infringere, uel ei aliquatenus contraire. Si quis autem hoc attemptare presumpserit, indignationem Omnipotentis Dei et beatorum Petri et Pauli Apostolorum, se nouerit incursurum. Datum Feretri quarto nonas maias.